同諸公秋霽曲江俯見南山
作者：儲光羲
朝代：唐

paragraphs: 天靜終南高，俯暎江水明。
有若蓬萊下，淺深見澄瀛。
羣峰懸中流，石壁如瑤瓊。
魚龍隱蒼翠，鳥獸遊清泠。
菰蒲林下秋，薜荔波中輕。
山戛浴蘭阯，水若居雲屏。
嵐氣浮渚宮，孤光隨曜靈。
陰陰豫章館，宛宛百花亭。
大君及羣臣，[宴]樂方嚶鳴。
吾黨二三子，蕭辰怡性情。
逍遙滄洲時，乃在長安城。